I over en uge har beboerne i Hvalpsund måtte koge vandet, men nu kan det igen drikkes direkte fra hanen. Vandet er igen rent efter at have været forurenet med coliforme bakterier. Antallet af bakterier er tilbage på nul, men vandværket har ikke fundet ud af, hvad der var årsag til forureningen. - Det kan stadigvæk være snegle, der er blevet nedbrudt i vores rentvandsbeholder. Det kan også være planterester, siger formanden for vandværket Henning Clausen. Vandværket i Hvalpsund overholder reglerne på området, alligevel vil de nu stramme op på deres procedurer for at forhindre en gentagelse af forureningen. - Det er ikke noget, man normalt gør, men vi vil i hvert fald gå i gang med at lave vores rengøringsprocedure om, siger Henning Clausen.

Opsummering:
Kogepåbudet i Hvalpsund er ophævet. Vandet i hanerne er ikke længere forurenet med coli-bakterier.